b'\n_START_ARTICLE_\nFranci Cerar\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v Tr\xc5\xbei\xc4\x8du se je v Ljubljani iz\xc5\xa1olal za farmacevtskega tehnika in se po odslu\xc5\xbeenem voja\xc5\xa1kem roku zaposlil v tr\xc5\xbei\xc5\xa1kem BPT-ju kot mojster oplemenitilnice in laborant. Pisati je za\xc4\x8del \xc5\xbee v mladosti in \xc5\xa1e danes ob\xc4\x8dasno rad ubesedi kako humoresko ali znanstveno-fantasti\xc4\x8dno zgodbico. Domuje v Bistrici pri Tr\xc5\xbei\xc4\x8du._NEWLINE_V najbolj plodnem obdobju, zlati dobi znanstvene fantastike pri nas (sedemdesetih in osemdesetih letih prej\xc5\xa1njega stoletja), je precej objavljal v rubriki Nedeljskega dnevnika Skok v tretje tiso\xc4\x8dletje, Mladini, Tedenski tribuni, Pavlihovem mese\xc4\x8dniku za humor Meh za smeh in legendarnem zagreb\xc5\xa1kem Siriusu, kjer je objavil \xc5\xa1tiri zgodbe. V antologiji znanstveno-fantasti\xc4\x8dne proze slovanskih narodov Kako je bil re\xc5\xa1en svet Tehni\xc5\xa1ke zalo\xc5\xbebe Slovenije je bila objavljena njegova kratka zgodba Reklama, kar nekaj del pa je objavil tudi v glasilih Tr\xc5\xbei\xc4\x8dan, Tr\xc5\xbei\xc5\xa1ki tekstilec, mladinskem glasilu Tangenta in njegovi literarni prilogi Nihalo ter v Ob\xc4\x8dasniku, ki ga je izdajala Sekcija za spekulativno umetnost v \xc5\xa1tudentskem naselju v Ro\xc5\xbeni dolini v Ljubljani.\n_START_SECTION_\nNagrade\n_START_PARAGRAPH_\nNa nagradnem nate\xc4\x8daju Tedenske tribune za najbolj\xc5\xa1o humoresko in satiro je 1. aprila 1972 prejel 2. nagrado za satiro Novi izum, ki je bila kasneje istega leta v omenjeni publikaciji objavljena pod naslovom Izumi, iz drugih objav pa je poznana tudi pod naslovom Izumi skromnega mladeni\xc4\x8da.'